Noregskonungur , drottning Noregs , forseti Íslands , virðulegir áheyrendur . Í Sturlungu segir , að Snorri Sturluson hafi fellt mikinn hug til Reykholts . Síðan hafa nöfn Snorra og Reykholts fylgt hvort öðru í tæp átta hundruð ár . Enn er þessi samfylgd áréttuð í dag , þegar við komum saman í tilefni af því , að Snorrastofa er opnuð með hátíðlegum hætti . Er mikið fagnaðarefni , að norsku konungshjónin skuli sýna minningu Snorra og starfinu , sem hér hefur verið unnið undanfarin ár , þá virðingu að taka þátt í hátíðinni með okkur . Heimsókn konungshjónanna er enn ein staðfesting á ræktarsemi norsku konungsfjölskyldunnar við Snorra Sturluson . Enn lifir í minningu Íslendinga þegar Ólafur krónprins kom hingað færandi hendi árið 1947 með styttuna af Snorra eftir Gustav Vigeland . Það eru þó ekki einvörðungu Noregskonungar , sem leggja starfinu hér í Reykholti liðsinni sitt , því að Norðmenn almennt og einkum íbúar Vesturfylkja Noregs hafa löngum borið hlýjan hug til staðarins og sýnt hann margsinnis í verki . Aldrei þó sem nú og má fullyrða , að ekki stæðum við hér í dag af þessu gleðilega tilefni nema vegna rausnarlegs fjárstuðnings og góðvildar frá Norðmönnum . Þar hafa haft forystu byggðalögin á Hörðalandi , Mæri og Romsdal , Rogalandi , Sogni og Fjörðunum og í Vestur-Agder og auk þess hafa fjölmargar merkar stofnanir lagt þessu góða málefni lið . Færum við Íslendingar þeim , sem leitt hafa þetta mál í Noregi innilegar þakkir fyrir framtakið og raunar öllum hinum fjölmörgu , sem eiga nöfn sín í þessari ágætu bók . Kærar þakkir . Í huga okkar Íslendinga er Snorri Sturluson lifandi veruleiki , þegar við komum hingað eða leiðum hugann að framlagi hans til menningar okkar og sögu . Hann er einn af hornsteinum íslenskrar menningar , sögu og tungu . Íslendingar átta sig hins vegar líklega ekki til fulls á því , hve Snorri skiptir miklu í þjóðarvitund Norðmanna . Í Noregi er ekki aðeins litið á hann sem skrásetjara sögu Noregskonunga , skáld og mikinn höfðingja , heldur telja Norðmenn , að arfleifðin , sem Snorri færði þeim , hafi skipt sköpum um það , sem gerðist 1814 , þegar þeir fengu eigin stjórnarskrá , slitu tengslin við Danmörku og tóku upp konungssamband við Svía . Snorri hafi sýnt , hvers Norðmenn voru megnugir og þannig gefið þeim sjálfstraust og styrk á miklum örlagatímum . Næst Biblíunni hafi engin bók jafnmikið gildi fyrir Norðmenn og Heimskringla . Um þessar mundir fara fram meiri fornleifarannsóknir í Reykholti en nokkru sinni fyrr . Árangur þeirra er þegar orðinn mikill . Þær eru þó aðeins einn hluti þess rannsókna - og vísindastarfs , sem við Íslendingar viljum efla hér á staðnum . Vilji okkar stendur til þess , að hér verði miðstöð rannsókna í íslenskum og evrópskum miðaldafræðum , þar sem vísindamenn frá Evrópu og öðrum heimsálfum , íslenskar og erlendar rannsóknastofnanir láti að sér kveða . Hefur þegar verið lagður grunnur að þessu starfi með mörkun stefnu og samkomulagi við Snorrastofu . Snorri Sturluson var ekki einangraður hér í Reykholti heldur var heimurinn allur viðfangsefni hans . Í þeim víðsýna anda hans eigum við að þróa vísindastarfið hér og í alþjóðlegu samstarfi . Ekki síst þess vegna er það sérstakt gleðiefni að veita gjöfum Norðmanna viðtöku á þessari stundu . Við þökkum einnig fyrir þann mikla áhuga , sem Norðmenn sýna hátíðinni í dag og hve mikið þeir hafa lagt af mörkum til hennar . Hitt er jafnframt gleðiefni að vita , hve margir Norðmenn koma í einskonar pílagrímsför til Reykholts . Öll þessi ræktarsemi við Snorra Sturluson og minningu hans er mikils metin af okkur Íslendingum . Um leið og ég færi Norðmönnum hugheilar þakkir fyrir ómetanlegan stuðning þeirra , vil ég ítreka þakklæti til Reykholtssafnaðar og heimamanna hér fyrir þeirra óeigingjarna starf í þágu þessa góða málstaðar . Hinn mikli stórhugur þeirra hefur verið aflvaki alls , sem hér hefur verið að gerast undanfarin ár , og á aðeins eftir að dafna og eflast enn frekar á komandi árum .